**Murtotuulen tuulivoimapuisto** on Lapissa Posiolla sijaitseva tuulivoimapuisto, jossa toimii 21 tuulivoimalaitosta. Niiden kokonaiskapasiteetti on 126 megawattia ja vuosituotannoksi arvioidaan noin 345 gigawattituntia. Voimalat on rakentanut Taaleri Energia Oy ja ne omistaa Murtotuulen Tuulipuisto Ky. Niitä operoi Taaleri Energia Oy *lähde?*.

Yleistä
-------

Tuulivoimapuisto sijaitsee Posiolla noin 200 kilometriä Oulusta koilliseen , tarkemmin ilmaistuna 35 kilometriä Aholalta ja 17 kilometriä Rovaniemen Auttista. Tuulivoimalaitoksia sijaitsee Murtotunturilla, Vitikkotunturilla, Lemmontunturilla ja Palokilkan päällä. Tuulivoima puiston pituus on 6,5 kilometriä, leveys 3,0 kilometriä, ja kaikki tuulivoimalat sisällensä sulkevan alueen pinta-ala on noin 9 neliökilometriä. Tuulipuistoksi kaavoitetun alueen pinta-ala on kuitenkin 30 neliökilometriä. Voimalat sijaitsevat noin 350 metriä mpy.

Tuulivoimalaitokset ovat tanskalaisen Vestaksen valmistamaa Vestas V162-mallia, jonka napakorkeus on 109 metriä , tuuliturbiinin halkaisija 162 metriä, ja jonka kapasiteetti on 6,9 megawattia.

Tuulipuistosta on yksi tieyhteys kantatielle 81. Hankkeen aikana tuntureille rakennettiin raskaalle kalustolle sopiva huototiestö. Tuulivoimapuistossa on oma sähkökeskus, josta 20 kilovoltin maakaapeleilla koottua sähköenergiaa johdettiin 110 kilovoltin ja viisi kilometriä pitkällä siirtolinjalla läheiselle Carunan omistamalle kantaverkon 110 kilovoltin sähkölinjalle. Caruna on rakentanut linjalle kytkentäaseman.

Historiaa
---------

### Rakentaminen

Tuulivoimapuisto on alkujaan ollut Intercon Energyn käynnistämä, jota Taaleritehdas alkoi yhtiönsä Taaleritehtaan Tuulitehdas I Ky kautta ajamaan. Taaleritehdas alkoi käyttää myöhemmin energiaprojekteihinsa yhtiötä Taaleri Energia Oy.

Ensin alettiin suunnitella alueelle Suomen silloin suurinta 51 tuulivoimalaitoksen tuulivoimapuistoa. Hanke kohtasi kuitenkin paikallista vastustusta. Hankealue sijaitsee Poison yhteismetsän alueella Korouoman ja Mustarinnan luonnonsuojelualueiden välissä. Alueella harjoitetaan myös maataloutta ja poronhoitoa ja läheisellä järvellä on vapaa-ajan asutusta. Myös puolustusvoimilla oli varauma alueen tutkavalvonnan häiriintymiselle. Lapin ELY-keskus otti kantaa luonto- ja meluongelmiin ja vaati, että tuulivoimalaitoksien sijoittelua harkittaisiin uudelleen. Kaiken kaikkiaan tuulivoimapuiston suunniteltua kokoa oli lopulta pienennettävä.

Vastustuksen jälkeen uusi suunnitelma sisälsi enää 24 tuulivoimalaa. Posion kunnanvaltuusto hyväksyi elokuussa 2017 tälle suunnitelmalle laaditun osayleiskaavan muodossa, jossa oli 22 tuulivoimalaa. Kaksi voimalaa oli sijainnut liian lähellä kotkanpesää. Taalerin mukaan rakentaminen voisi tämän päätöksen mukaan alkaa aikaisintaan 2019. Myös tästä osayleiskaavasta tehtiin valituksia, jotka oikeus kuitenkin hylkäsi tammikuussa 2019.

Murtotuulen Tuulipuisto Ky perustettiin toukokuussa 2019. Tuulivoimapuiston rahoitusta järjestettiin Taalerin hallinnoiman Taaleri SolarWind II-rahaston kautta, johon kuuluu (vuonna 2021) Euroopan investointipankki, Keskinäinen Eläkevakuutusyhtiö Ilmarinen, Keskinäinen Eläkevakuutusyhtiö Varma, Euroopan jälleenrakennus- ja kehityspankki, Obligo Global Infrastuktur II -rahasto, Kirkon eläkerahasto, Nordic Environment Finance Corporation (NEFCO), Taaleri-konserni, Taaleri Energian tiimi sekä laaja joukko eläkerahastoja, säätiöitä ja perheyhtiöitä.

Rakentamistyöt aloitettiin keväällä 2021, jolloin rakennettiin tiestö, voimalaitoksien nostopaikat, maakaapelointi ja sähköaseman paikka. Vuonna 2022 pystytettiin tuulivoimalaitokset ja suoritettiin niiden toimintaa valmistelevat toimet. Tuulivoimaloiden itäpuolelle rakennettiin sähköasema, josta vedettiin 110 kilovoltin siirtolinja alemana viiden kilometrin päässä kulkevaan Carunan kantaverkon linjaan. Sinne Caruna rakensi tuulipuistoa varten kytkinaseman. Ensimmäisten tuulivoimalaitoksien tuottama sähköenergia siirrettiin kantaverkkoon lokakuussa 2022. Vestas vastasi tuulivoimaloiden toimittamisesta ja vastaa niiden huollosta seuraavien 35 vuoden ajan. Suomen Voima Oy on ostanut tuulivoimasta saatavaa sähköä 15 vuoden sopimuksella.

### Uutisia

Ensimmäisenä talvena sattui ohi ajaneelle autoilijalle onnettomuus, kun autoon osui jäänkappale. Sen katsottiin irronneen Murtotuulen tuulivoimalaitoksen siivestä ja osuneen kaukana ajaneeseen autoon.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8 9 10  Taaleri SolarWind II -rahasto rakentaa 252 megawattia uutta tuulivoimaa Suomeen *taalerienergia.com*.  4.6.2021. Helsinki:  Taaleri Energia Oy. Viitattu 20.11.2023.
2. 1 2 3  Murtotuulen tuulivoimapuiston rakentaminen on alkanut *posionyhteismetsa.com*.  8.11.2023. Posio:  Posion yhteismetsä. Viitattu 20.11.2023.
3. 1 2 3 4 5 6  Murtotuulen tuulipuisto kytketty verkkoon - Sähköteho tulee olemaan 126 MW *findance.com*.  5.10.2022. Findance. Viitattu 20.11.2023.
4. 1 2 3 4 5 6  Murtotuulen tuulipuisto *murtotuulentuulipuisto.fi*. Helsinki:  Taaleri Energia Oy. Viitattu 20.11.2023.
5. 1 2 3  Murtotuulen Tuulipuisto Ky *kauppalehti.fi*. Helsinki:  Kauppalehti/Alma Talent Oy. Viitattu 20.11.2023.
6. 1 2 3 4 5  Energiamurros etenee: Carunan jakelualueiden suurin tuulipuisto kytkettiin verkkoon Posiolla *caruna.fi*.  3.10.2022. Helsinki:  Caruna. Viitattu 20.11.2023.
7. ↑  Murtotuuli *www.thewindpower.net*.  4.9.2023. Ranska:  The Wind Power. Viitattu 20.11.2023. (englanniksi)
8. 1 2 3 4  Murtotuulen tuulipuisto, Posio (sijainti maastokartalla) *Karttapaikka*. Helsinki:  Maanmittauslaitos. Viitattu 20.11.2023.
9. ↑  Vestas V162/6.0MW *www.thewindpower.net*.  24.6.2023. Ranska:  The Wind Power. Viitattu 20.11.2023. (englanniksi)
10. 1 2  Murtotuulen tuulivoimapuisto, Posio (YVA) *ymparisto.fi*.  8.12.2015. Rovaniemi:  Lapin ELY-keskus. Viitattu 20.11.2023.
11. ↑  Torvinen, Riikka: Tuulivoimapuiston perustaminen (PDF) (s. 56–57,) *opinnäytetyö*.  2014. Rovaniemi:  Lapin AMK. Viitattu 20.11.2023.
12. ↑  Tynkkynen, Jyri: Posion kiistelty tuulivoimakaava hyväksyttiin kunnanvaltuustossa *yle.fi*.  31.8.2017. Helsinki:  YLE. Viitattu 20.11.2023.
13. ↑  Hämeenniemi, Raimo: Oikeus hylkäsi va­li­tuk­set Posion tuu­li­kaa­vas­ta – hanke vi­reil­lä jo noin seit­se­män vuotta, eikä kaa­val­la ole vie­lä­kään lain­voi­maa *lapinkansa.fi*.  2.1.2019. Rovaniemi:  Lapin kansa/Kaleva365 Oy. Viitattu 20.11.2023.
14. ↑  Hämeenniemi, Raimo: Auto joutui har­vi­nai­seen on­net­to­muu­teen ra­ken­teil­la ole­vas­sa tuu­li­puis­tos­sa Koil­lis­maal­la – "E­le­tään vielä poik­keus­ti­lan­net­ta, ja jään­hei­ton riski on suu­rem­pi" *siikajokilaakso.fi*.  31.12.2022. Oulu/Kaleva365 Oy:  Siikajokilaakso. Viitattu 20.11.2023.

Aiheesta muualla
----------------

* Murtotuulen tuulipuisto (verkkosivut)